b'\n_START_ARTICLE_\nSame babe\n_START_PARAGRAPH_\nSame babe je slovenska glasbena skupina, ustanovljena leta 2003.\n_START_SECTION_\nZgodovina\n_START_PARAGRAPH_\nSkupina je nastala spomladi 2003, da bi sodelovala na literarnem ve\xc4\x8deru, posve\xc4\x8denem pesniku Janezu Menartu. Nastopila je na vseh pomembnej\xc5\xa1ih etno (in sorodnih) festivalih v Sloveniji in izdala dva albuma: zgo\xc5\xa1\xc4\x8denko uglasbene poezije Janeza Menarta Za ljubi kruhek in njene \xc4\x8drne \xc4\x8drne lase (Sanje, 2007) in Terezijanske (ZKP RTV Slovenija / Sanje, 2011), na kateri je predstavila avtorske pesmi ter svoje videnje ljudskih pesmi in uglasbitev priznanih slovenskih pesnikov (Kajetan Kovi\xc4\x8d, Frane Mil\xc4\x8dinski \xe2\x80\x93 Je\xc5\xbeek). Leta 2009 je skupina z avtorskim \xc5\xa1ansonom Dobri mo\xc5\xbeje zmagala na Festivalu slovenskega \xc5\xa1ansona. Zasedba pri svojem ustvarjanju besedila dobesedno\xc2\xa0\xc2\xbbopremlja\xc2\xab\xc2\xa0z glasbo, tako da je glasbeni del nekak\xc5\xa1no ogledalo besednemu. V glasbenem smislu daje velik poudarek ve\xc4\x8dglasnemu petju, njene nastope pa spremlja velik odmerek humorja in performansa._NEWLINE_Zasedba preigrava etno glasbo, jazz, blues, rock, pa tudi klasi\xc4\x8dno glasbo.'